జిగేలుమన్న బంగారం ధర
- రూ.31 మార్కును దాటేసిన అపరంజి
న్యూఢిల్లీ: పసిడి ధర మరోమారు 29 నెలల గరిష్టానికి చేరింది. అంతర్జాతీయ పరిణామాలకు తోడు దేశీయంగా అభరణాల వర్తకుల నుంచి బంగారానికి డిమాండ్‌ పెరగడంతో శనివారం పది గ్రాముల అపరంజి ధర రూ.31,340కు చేరింది. ఇది 29 మాసాల గరిష్టం కావడం విశేషం. అంతర్జాతీయంగా న్యూయార్క్‌ మార్కెట్లో ఒక్క ఔన్స్‌ బంగారం ధర 1.2 శాతం ధర పెరిగి 1,357.50 డాలర్లకు చేరింది. ఈ ప్రభావం ఇతర దేశాల బులియన్‌ మార్కెట్లలో కూడా ప్రతిబింబించింది. జులై మాసంలో ఇప్పటి వరకు బంగారం ధర 2.8 శాతం మేర పెరిగింది. దేశ రాజధానిలో 99.9 శాతం, 99.5 శాతం స్వచ్చత కలిగిన 10 గ్రాముల బంగారం ధర గరిష్టంగా రూ.540 మేర ప్రియమై వరుసగా రూ.31,340, రూ,31,190గా పలికింది. 2014 ఫిబ్రవరి 26న పసిడి ధర ఈ స్థాయిలో నమోదయ్యింది. మరోవైపు వెండి ధరల పెరుగుదల కొంత శాంతించింది. కిలో వెండి ధర దాదాపు రూ.220 తగ్గి రూ.47,080గా నమోదు అయింది. 100 వెండి నాణేల ధర యథాతథంగా రూ.76,000గా పలికింది.
మీ స్నేహితులకు రికమెండ్ చెయ్యండి